**ΑΠΟΦΑΣΗ ΓΕΝΙΚΗΣ ΣΥΝΕΛΕΥΣΗΣ**

**ΣΥΛΛΟΓΟΥ ΕΡΓΑΖΟΜΕΝΩΝ ΘΕΡΑΠΕΥΤΗΡΙΟΥ ΧΡΟΝΙΩΝ ΠΑΘΗΣΕΩΝ ΕΥΡΥΤΑΝΙΑΣ**

Στο Θεραπευτήριο Χρόνιων Παθήσεων Ευρυτανίας εργάζονται από τις 16/6/2021, δέκα (10) επικουρικοί υπάλληλοι διαφόρων ειδικοτήτων, οι συμβάσεις των οποίων λήγουν στις 15/6/2022.

Οι συνάδελφοι επικουρικοί καλύπτουν πάγιες και διαρκείς ανάγκες του Φορέα.

Εν μέσω πανδημίας, συνέβαλαν καθοριστικά στην όλη προσπάθεια μας,  να μη θρηνήσουμε θύματα ενώ καθημερινά, συμβάλλουν στη λειτουργία του Θεραπευτηρίου, δεδομένης της έλλειψης μόνιμου προσωπικού. Παρά τις προσλήψεις από την Προκήρυξη 7Κ/2019 του ΑΣΕΠ, ο αριθμός των μόνιμων υπαλλήλων είναι κάθε χρόνο και μικρότερος λόγω των συνεχών συνταξιοδοτήσεων.

Η νέα έγκριση πρόσληψης επικουρικού προσωπικού για το 2022 περιλαμβάνει 5 υπαλλήλους, αριθμό ελάχιστο σε σχέση με τις πραγματικές ανάγκες.

Άλλωστε, η συνεχής εναλλαγή του προσωπικού λειτουργεί ανασταλτικά στην εύρυθμη λειτουργία του Θεραπευτηρίου, δεδομένων και των αναγκών των περιθαλπόμενων, οι οποίοι χρειάζονται ένα σταθερό περιβάλλον και εργαζόμενους με εμπειρία.

Όλο το προηγούμενο διάστημα, και ενώ σε άλλα Κέντρα Πρόνοιας οι συνάδελφοι που προσλήφθηκαν μαζί τους απολύονταν, η ενημέρωση που είχαμε από τη Διοίκηση ήταν ότι γίνεται αγώνας από το Υπουργείο Εργασίας και Κοινωνικών Υποθέσεων να παραταθούν, χωρίς περαιτέρω εξηγήσεις. 15 ημέρες πριν τη λήξη των συμβάσεών τους μας ανακοινώθηκε από τη Διοίκηση ότι καμία παράταση δεν θα δοθεί.

Δέκα συνάδελφοι απολύονται, δέκα οικογένειες στο Καρπενήσι, βιώνουν το άγχος και ανασφάλεια.

Τον Σεπτέμβριο θα είναι άλλοι 11, οι συνάδελφοι επικουρικοί που προσλήφθηκαν για την αντιμετώπιση του covid-19.

**Απαιτούμε:**

* **Παράταση των συμβάσεών τους. Υπάρχει ο χρόνος, δεδομένου ότι οι περισσότερες παρατάσεις δόθηκαν από το Υπουργείο τελευταία μέρα, τελευταία ώρα, με τροποποιήσεις σε σχέδια νόμου.**
* **Τη μονιμοποίηση όλων των επικουρικών συναδέλφων στο Θεραπευτήριο Χρόνιων Παθήσεων Ευρυτανίας.**

Για το δίκαιο του αιτήματός μας, παραθέτουμε τα εξής: Εργαζόμαστε (με 24ωρη λειτουργία) με το μισό μόνιμο προσωπικό, από το προβλεπόμενο λόγω συνεχών συνταξιοδοτήσεων: Από τις 76 οργανικές θέσεις στο Θεραπευτήριο είναι καλυμμένες οι 39, ποσοστό 51% (συν δύο αποσπασμένοι) με κύριο πρόβλημα στην καθαριότητα όπου έχουν μείνει: 1 υπάλληλος στα πλυντήρια και 3 στην καθαριότητα όλου του κτιρίου. Δεν υπάρχει μόνιμος γιατρός, κοινωνικός λειτουργός, ψυχολόγος, εργοθεραπευτής.

Καρπενήσι, 7/6/2022